b'\n_START_ARTICLE_\nMart Raudsaar\n_START_PARAGRAPH_\nMart Raudsaar (s\xc3\xbcndinud 9. novembril 1973) on eesti ajakirjanik, ajakirjandus\xc3\xb5ppej\xc3\xb5ud ning Eesti Ajalehtede Liidu tegevdirektor._NEWLINE_Raudsaar l\xc3\xb5petas 1992. aastal h\xc3\xb5bemedaliga Elva 2. Keskkooli. 1992\xe2\x80\x931996 \xc3\xb5ppis ta Tartu \xc3\x9clikoolis ajakirjandust ja 1998\xe2\x80\x932000 l\xc3\xa4bis Oslo \xc3\x9clikoolis meedia\xc3\xb5pingute magistrantuuri. Magistrit\xc3\xb6\xc3\xb6 "Political news by major Estonian dailies: changes in the coverage of politics on two major Estonian dailies before 1995 and 1999 elections of the Riigikogu" kaitses ta 2000. aastal Oslo \xc3\x9clikoolis Svennik H\xc3\xb8yeri, Epp Laugu ning Peeter Vihalemma juhendamisel. 2002\xe2\x80\x932010 oli Raudsaar Tartu \xc3\x9clikooli doktorant, tema v\xc3\xa4itekirja teema on "Poliitilise kultuuri muutumine Eestis 1995\xe2\x80\x932005" ning juhendaja Marju Lauristin._NEWLINE_1993\xe2\x80\x931996 t\xc3\xb6\xc3\xb6tas Mart Raudsaar ajakirjas Favoriit toimetajana. 1993\xe2\x80\x932002 oli ta Elva linnavolikogu liige ning 2000\xe2\x80\x932001 ajalehe Eesti Kirik reporter. 2005\xe2\x80\x932007 toimetas ta Politseilehte. 2001\xe2\x80\x932011 oli Raudsaar \xc3\xb5ppej\xc3\xb5ud Tartu \xc3\x9clikooli ajakirjanduse ja kommunikatsiooni instituudis, 2010. aasta s\xc3\xbcgisest 2011. aasta s\xc3\xbcgiseni Tartu \xc3\x9clikooli Narva Kolled\xc5\xbei meediasuhete lektor, 2011. aasta s\xc3\xbcgisest aga t\xc3\xb6\xc3\xb6tab Tallinna \xc3\x9clikoolis. 30. juunil 2010 nimetas Eesti Ajalehtede Liidu n\xc3\xb5ukogu Mart Raudsaare alates 1. augustist 2010 liidu tegevdirektoriks._NEWLINE_Raudsaar on avaldanud arvukalt artikleid pea k\xc3\xb5igis Eesti suuremates ajalehtedes ning mitmes ajakirjas (Saldo, Pere ja Kodu jpt). Ta on osalenud ka Pereraadio igakuises vestlussaates "Suu soojaks". Raudsaar on v\xc3\xb5tnud korduvalt s\xc3\xb5na Eesti ajakirjanduse, allikakaitse ja s\xc3\xb5navabaduse teemadel._NEWLINE_2001\xe2\x80\x932005 korraldas ta Tartu \xc3\x9clikooli ja Taani ajakirjanduskooli koost\xc3\xb6\xc3\xb6s rahvusvahelisi ajakirjandustudengite koolitusi, 2003. aastast on ta aidanud korraldada Taani ajakirjanduskooli koolitusi Br\xc3\xbcsselis. Samuti on Raudsaar korraldanud toimetajakoolitusi Eesti P\xc3\xa4evalehes, \xc3\x84rip\xc3\xa4evas ja Eesti kohalikes lehtedes._NEWLINE_2003. aastast osaleb Raudsaar Eesti Ajalehtede Liidu pressipreemia ning Eesti Spordiajakirjanike Liidu pressipreemia \xc5\xbe\xc3\xbcrii t\xc3\xb6\xc3\xb6s. 2007-2008 oli ta Tartu \xc3\x9clikooli ajalehe Universitas Tartuensis kolleegiumi esimees._NEWLINE_2007. aastal valisid Tartu \xc3\x9clikooli \xc3\xbcli\xc3\xb5pilased ta socialia valdkonna k\xc3\xbcmne parima \xc3\xb5ppej\xc3\xb5u sekka. 2011. aasta kevadel valisid Tartu \xc3\x9clikooli Narva Kolled\xc5\xbei tudengid Raudsaare aasta \xc3\xb5ppej\xc3\xb5uks._NEWLINE_2014. aastast on ta ajakirja "Riigikogu Toimetised" peatoimetaja._NEWLINE_Mart Raudsaar on kirjutanud ka ulmekirjandust. Tema novell "Soolinn" on ilmunud "Eesti ulme antoloogias".\n_START_SECTION_\nIsiklikku\n_START_PARAGRAPH_\nRaudsaare hobideks on ajalugu, aiandus, arhitektuur ja fotograafia.'